Í þessu hefti Læknablaðsins birtist athyglisverð grein " Lifrarbólga af völdum lifrarbólguveira B og C hjá innflytjendum á Íslandi " . Er þar fjallað um greiningu lifrarbólguveiranna tveggja á árunum 2000 - 2002 hjá einstaklingum sem sóttu um dvalarleyfi hérlendis og voru frá löndum utan EES . Smitsjúkdómar hafa oft misjafna dreifingu meðal manna og fer hún eftir ýmsu , svo sem landsvæðum , veðurfari svo og þjóðerni , kynstofni og hegðunarmynstri . Stundum er þekkt hvers vegna dreifing er misjöfn en varðandi lifrarbólgu B er það óljóst . Fyrir áratugum kom í ljós að algengið er miklu hærra í Austurlöndum fjær og á ýmsum svæðum Afríku og Suður-Ameríku en víðast hvar á Vesturlöndum , ekki síst í Norður-Evrópu . Faraldsfræði lifrarbólguveiru C er með nokkuð öðrum hætti . Algengi sýkinga víðast hvar í heiminum er lágt , um það bil 1% , og " náttúruleg " smitleið líklega óþekkt . Blóðsmit hefur helst verið nefnt og á það vissulega við um eiturlyfjaneytendur sem deila sprautum en meðal þeirra er algengi og nýgengi sýkinga iðulega hæst . Þegar einstaklingar flytja hingað til lands frá öðrum heimssvæðum skal engan undra þótt sumir greinist með smitsjúkdóma . Einkum á það við um langvinna smitsjúkdóma sem fólk getur borið alla ævi og því verið smitandi lengi en það á við um lifrarbólguveirur B , C og HIV . Hvert er markmið þess að rannsaka innflytjendur fyrir þessum og öðrum sjúkdómum ? Er það til þess að koma í veg fyrir innflutning fólks frá fyrrnefndum svæðum , til að koma í veg fyrir útbreiðslu smits til annarra landsmanna eða að eiga möguleika á að lækna þá smituðu ? Ekki er ljóst hve algengt er að lifrarbólguveiru B smit berist til annarra landsmanna en sennilega eru slíkar sýkingar fátíðar , jafnvel afar fátíðar . Unnt er að meðhöndla þá sem bera langvinnt lifrarbólguveiru B smit og hefur lyfjameðferð verið í talsverðri þróun síðastliðin ár . Einnig er auðveldlega hægt að koma nær alveg í veg fyrir smit frá móður til barns við fæðingu , en það er talin aðal - ? smitleið á fyrrnefndum heimssvæðum þar sem langvinn sýking af völdum lifrarbólguveiru B er algeng . Fræðilega er því hægt er að útrýma sýkingunni eftir einn ættlið . Jafnframt er unnt að bólusetja þá sem eru í næsta nágrenni við lifrarbólgu B veiru sýktan einstakling til að koma í veg fyrir sýkingar . Lifrarbólguveiru C er hægt að meðhöndla með lyfjum en árangur fer allmikið eftir arfgerð veirunnar . Mikilvægast er þó að ná tökum á lyfjafíkninni sem oftast er til staðar . Hve algengt er að innflytjendur beri lifrarbólguveiru C smit til annarra er óþekkt og vafalaust erfitt að rannsaka þar sem bæði þeir og aðrir sem eiga eða hafa átt við lyfjafíkn að stríða greina oft ekki frá því . Hérlendis eru gerðar hefðbundnar ráðstafanir gegn smitsjúkdómum , svo sem skimanir og aðrar rannsóknir til að greina smitsjúkdóma hjá fólki sem flytur til landsins . Það er hagur beggja , innflytjandans sem getur fengið meðhöndlun á sjúkdómi sínum og þjóðfélagsins sem hann flytur til sem þarf ekki að óttast innflutta sjúkdóma . Það ræðst meðal annars af heims - og landsstjórnmálum svo og utanríkissamningum hverju sinni frá hvaða heimssvæðum fólk flyst til landsins og ekki síst hvaða einstaklingar þurfa að gangast undir læknisrannsókn . Þarf það ekki að samrýmast sígildum markmiðum og aðferðum sóttvarna til að sporna við útbreiðslu smitsjúkdóma .